Polisieman tydens rooftog gewondFoto: SAPD, Facebook Lt.kol. Lungelo Dlamini, woordvoerder van die polisie, het gesê die voorval het omstreeks 02:00 by die Pienaarspoort-treinstasie gebeur. Volgens Dlamini was ŉ paar polisiebeamptes van Mamelodi-Oos besig met hul roetinepatrollie naby die treinstasie toe hulle ŉ verdagte groep mans gewaar het. “Onderwyl hulle die groep dopgehou het, het die verdagtes skielik op hulle losgebrand. ŉ Skietgeveg het ontstaan en die verdagtes het met ŉ bedrag kontant in onbekende voertuie gevlug,” het Dlamini gesê. Een van die polisiebeamptes is in sy bolyf gewond en na ŉ hospitaal gehaas. Volgens Dlamini is daar ná die skietvoorval vasgestel dat die rowers die veiligheidswagte by die treinstasie vasgebind het voordat hulle toegang tot die kontant in die kluis gekry het. Die wagte is ongedeerd. “Die polisie doen ŉ beroep op mense met meer inligting oor hierdie verdagtes om na vore te kom. Enige inligting wat tot die inhegtenisneming van die verdagtes kan lei, sal beloon word,” het hy gesê. Inligting oor die saak kan by Crime Stop by 0860 010 111 aangemeld word.